b'\n_START_ARTICLE_\nPolistireninis putplastis\n_START_SECTION_\nSud\xc4\x97tis\n_START_PARAGRAPH_\nPolistirenin\xc4\xaf putplast\xc4\xaf sudaro 98 proc. oro ir 2 proc. polistireno. Pagrindin\xc4\x97s polistireno sud\xc4\x97tin\xc4\x97s med\xc5\xbeiagos \xe2\x80\x93 stirolas ir pentanas \xe2\x80\x93 yra angliavandeniliai, gaunami i\xc5\xa1 naftos. Stirolas gamtoje nedideliais kiekiais dar aptinkamas vaisiuose, dar\xc5\xbeov\xc4\x97se, rie\xc5\xa1utuose, g\xc4\x97rimose, m\xc4\x97soje. Pentanas, kuris v\xc4\x97liau EPS med\xc5\xbeiagoje atlieka pl\xc4\x97tiklio funkcij\xc4\x85, taip pat susidaro \xc5\xbemoni\xc5\xb3 bei gyv\xc5\xabn\xc5\xb3 organizmuose ir per nat\xc5\xabralius biocheminius procesus patenka \xc4\xaf atmosfer\xc4\x85 kartu su i\xc5\xa1kv\xc4\x97piamu oru._NEWLINE_Polistireninio putplas\xc4\x8dio \xc5\xbealiava, i\xc5\xa1 kurios v\xc4\x97liau yra gaminama termoizoliacija statyb\xc5\xb3 reikm\xc4\x97ms, apr\xc5\xabpinama ugn\xc4\xaf slopinan\xc4\x8diu priedu. Da\xc5\xbeniausiai tai \xe2\x80\x93 heksabromciklododekanas, kuris netirpsta vandenyje, atsparus hidrolizei. Polistireniniame putplastyje \xc5\xa1ios med\xc5\xbeiagos yra nedaug, ji patikimai paskirstyta polimeriniame karkase tarp polimerini\xc5\xb3 grandini\xc5\xb3, tod\xc4\x97l galimyb\xc4\x97s patekti \xc4\xaf aplink\xc4\x85 n\xc4\x97ra.\n_START_SECTION_\n\xc5\xa0ilumos laidumas\n_START_PARAGRAPH_\nPolistireniniame putplastyje oras u\xc5\xbedarytas \xc4\xaf 0,2-0,5 mm skersmens akeles, kuri\xc5\xb3 sieneli\xc5\xb3 storis siekia 0,001 mm. Oras, b\xc5\xabdamas blogas \xc5\xa1ilumos laidininkas, i\xc5\xa1 akeli\xc5\xb3 nei\xc5\xa1siskaido, tod\xc4\x97l polistireninis putplastis pasi\xc5\xbeymi geromis ir vienodomis per vis\xc4\x85 tarnavimo laikotarp\xc4\xaf termoizoliacin\xc4\x97mis savyb\xc4\x97mis. Polistireninio putpas\xc4\x8dio gaminiams paprastai b\xc5\xabdingas \xc5\xa1ilumos laidumo koeficiento vert\xc4\x97 \xce\xbb = 0,030-0,045 W / m\xc3\x97K. Juo \xc5\xa1ilumos laidumas ma\xc5\xbeesnis, tuo termoizoliacija geresn\xc4\x97.\n_START_SECTION_\nTvirtumas\n_START_PARAGRAPH_\nPolistireninis putplastis atsparus mechaniniam poveikiui - gniu\xc5\xbedymui, lenkimui, tempimui, sm\xc5\xabgiams. Praktikoje da\xc5\xbeniausiai susiduriama su gniu\xc5\xbedom\xc4\x85ja grind\xc5\xb3, plok\xc5\xa1\xc4\x8di\xc5\xb3 stog\xc5\xb3, pamat\xc5\xb3 apkrova. Slegiamas jis i\xc5\xa1lieka lygus, nesusidaro duob\xc4\x97s. Statmenojo pavir\xc5\xa1iui tempiamojo stiprio reikalavimai aktual\xc5\xabs populiari\xc5\xb3j\xc5\xb3 i\xc5\xa1orini\xc5\xb3 \xc5\xa1iltinimo sistem\xc5\xb3 \xc4\xafrengimui.\n_START_SECTION_\nDr\xc4\x97gm\xc4\x97s laidumas\n_START_PARAGRAPH_\nPolistireninio putplas\xc4\x8dio strukt\xc5\xabr\xc4\x85 sudaro u\xc5\xbedaros oru u\xc5\xbepildytos poros, \xc4\xaf kurias nepatenka dr\xc4\x97gm\xc4\x97 ir ter\xc5\xa1alai. Polistireninis putplastis n\xc4\x97ra higroskopinis, vanduo \xc4\xaf j\xc4\xaf gali \xc4\xafsiskverbti tik mikroskopiniais kanal\xc4\x97liais tarp susilyd\xc5\xbeiusi\xc5\xb3 akeli\xc5\xb3. \xc5\xa0i\xc4\x85 med\xc5\xbeiag\xc4\x85 ilgam (m\xc4\x97nesiui) pamerkus \xc4\xaf vanden\xc4\xaf ji ne\xc4\xafgeria dr\xc4\x97gm\xc4\x97s daugiau, kaip 3 proc. t\xc5\xabrio. Tai beveik ne\xc4\xaftakoja termoizoliacini\xc5\xb3 savybi\xc5\xb3.\n_START_SECTION_\nElgsena ugnyje\n_START_PARAGRAPH_\nPolistireninio putplas\xc4\x8dio elgsena ugnyje priklauso nuo panaudojimo s\xc4\x85lyg\xc5\xb3 bei med\xc5\xbeiagos savybi\xc5\xb3. Lietuvoje polistireninis putplastis naudojamas su degim\xc4\x85 slopinan\xc4\x8diais priedais. Ugn\xc4\xaf slopinantis priedas yra netirpus vandenyje, tod\xc4\x97l jis nei\xc5\xa1plaunamas i\xc5\xa1 med\xc5\xbeiagos \xc4\xaf aplink\xc4\x85 ir i\xc5\xa1lieka efektyvus de\xc5\xa1imtme\xc4\x8dius._NEWLINE_Savaranki\xc5\xa1kai degti, taip kaip medis, polistireninis putplastis negali. Neatsargiai naudojant metalo pjaustymo ar virinimo \xc4\xafrankius polistireninis putplastis apsilydo. Pa\xc5\xa1alinus tiesiogin\xc4\xaf s\xc4\x85lyt\xc4\xaf su liepsnos \xc5\xa1altiniu, polistireninis putplastis liaujasi deg\xc4\x99s ir lyd\xc4\x99sis. Izoliacin\xc4\x97s med\xc5\xbeiagos poveikis gaisro kilimui ir stipr\xc4\x97jimui yra ne\xc5\xbeymus arba jo n\xc4\x97ra visai._NEWLINE_Deginant polistirenin\xc4\xaf putplast\xc4\xaf, i\xc5\xa1siskirian\xc4\x8di\xc5\xb3 duj\xc5\xb3 toksi\xc5\xa1kas poveikis priskirtinas tik jose esan\xc4\x8diam anglies monoksidui. Kit\xc5\xb3 degimo duj\xc5\xb3 sudedam\xc5\xb3j\xc5\xb3 dali\xc5\xb3 \xe2\x80\x93 monostirolio, aromatini\xc5\xb3 med\xc5\xbeiag\xc5\xb3, bromo vandenilio \xe2\x80\x93 koncentracija menka, tod\xc4\x97l toksikologinis poveikis bereik\xc5\xa1mis._NEWLINE_Polistireninio putplas\xc4\x8dio, naudojamo kaip statybin\xc4\x97s termoizoliacijos, degumo temperat\xc5\xabra yra 374 \xc2\xb0C. \xc5\xbdemiau \xc5\xa1ios temperat\xc5\xabros degios dujos i\xc5\xa1 besilydan\xc4\x8dios med\xc5\xbeiagos nesusidaro.\n_START_SECTION_\nSuderinamumas su kitomis med\xc5\xbeiagomis\n_START_PARAGRAPH_\nPolistireninis putplastis yra atsparus daugelio chemini\xc5\xb3 med\xc5\xbeiag\xc5\xb3 poveikiui, toki\xc5\xb3 kaip j\xc5\xabros vandeniui, druskingiems skiediniams, kalk\xc4\x97ms, cementui, gipsui, natrio ir kalio \xc5\xa1armams, gesintoms kalk\xc4\x97ms, muilui, dr\xc4\x97kinantiems tirpalams, 35\xc2\xa0% druskos r\xc5\xabg\xc5\xa1\xc4\x8diai, iki 50\xc2\xa0% azoto r\xc5\xabg\xc5\xa1\xc4\x8diai, iki 95\xc2\xa0% sieros r\xc5\xabg\xc5\xa1\xc4\x8diai, bitumui, silikono alyvai, amoniakui._NEWLINE_Ta\xc4\x8diau b\xc5\xabtina vengti polistireninio putplas\xc4\x8dio s\xc4\x85ly\xc4\x8dio su \xc5\xa1iomis med\xc5\xbeiagomis: skiedikliais, degutu, degutiniu tepalu, pikiu, acetonu, acto esencija, benzolu, ksilolitu, trichlormetanu, lako skiedikliais, terpentinu, cikloheksanu, vaitspiritu.\n_START_SECTION_\nIlgaam\xc5\xbei\xc5\xa1kumas\n_START_PARAGRAPH_\nPolistireninis putplastis geba i\xc5\xa1laikyti savo termoizoliacines ir mechanines savybes bei atlieka savo funkcijas ne ma\xc5\xbeiau kaip 50 met\xc5\xb3. Tai yra pagr\xc4\xafsta \xc4\xafvairia taikymo praktika bei moksliniais eksperimentais._NEWLINE_Ilgus metus veikiant tiesioginiams saul\xc4\x97s spinduliams, pavir\xc5\xa1ius pagelsta ir darosi trapus. Tinkuojant, da\xc5\xbeant, laminuojant arba pastato viduje saul\xc4\x97s ultravioletinis spinduliavimas jokio poveikio polistireniniam putplas\xc4\x8diui nebeturi.\n_START_SECTION_\nEkologi\xc5\xa1kumas\n_START_PARAGRAPH_\nPolistireninis putplastis yra biologi\xc5\xa1kai neutralus. Jis netirpsta vandenyje ir nei\xc5\xa1skiria vandenyje tirpi\xc5\xb3 med\xc5\xbeiag\xc5\xb3 ter\xc5\xa1ian\xc4\x8di\xc5\xb3 gruntin\xc4\xaf vanden\xc4\xaf. \xc5\xa0i termoizoliacin\xc4\x97 med\xc5\xbeiaga neu\xc5\xbeter\xc5\xa1ia dirvo\xc5\xbeemio, kadangi nep\xc5\xabva ir neyra. Polistireninis putplastis neturi formaldehido ir neskleid\xc5\xbeia radioaktyvaus spinduliavimo._NEWLINE_Pl\xc4\x97tiklio funkcijas atliekantis pentanas greitai suyra. Pentano irimo produktus sugeria vanduo ir dirva, kur jie suskaldomi \xc4\xaf anglies dioksid\xc4\x85 ir vanden\xc4\xaf._NEWLINE_\xc5\xa0iuk\xc5\xa1li\xc5\xb3 deginimo \xc4\xafrenginiuose polistireninis putplastis sudega virsdamas anglies dioksidu ir vandeniu. Galimas \xc4\xafvairiapusi\xc5\xa1kas polistireninio putplas\xc4\x8dio kartoninis panaudojimas. Pavyzd\xc5\xbeiui, sumaltas panaudotas polistireninis putplastis dedamas \xc4\xaf betono mas\xc4\x99, sumai\xc5\xa1ytas su dirvo\xc5\xbeemiu gali b\xc5\xabti naudojamas dirvos ventiliavimui.'